Udefra ligner bygningen noget fra den tidlige industrialisering af Midtengland. Indeni står et af verdens mest avancerede anlæg til sortering af knust glas. Det er så avanceret, at den tyske ejer ikke er meget for, at vi tager nærbilleder – konkurrenterne kunne jo opsnuse industrihemmeligheder.

For glasgenbrug er benhård forretning, hvor profitten afhænger af dygtighed og teknologisk niveau i produktionen – tilsat godt købmandskab.

»De moderne europæiske glasværker er blevet bygget om, så de kan producere med brugt glas, og det vil de rigtig gerne have, fordi det stadig er langt billigere end nye råvarer, og fordi du sparer 30-40 procent energi ved at bruge brugt glas«, fortæller afdelingsleder Kim Lykke fra Reiling Glasrecycling Danmark, der er en del af den tyske Reiling Gruppe.